CELEX: 
Language: ro
Date: 2021-09-29 00:00:00
Title: REGULAMENTUL DELEGAT (UE) …/… AL COMISIEI de modificare a anexei la Regulamentul (UE) 2019/452 al Parlamentului European și al Consiliului de stabilire a unui cadru pentru examinarea investițiilor străine directe în Uniune

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Obiectivul principal al Regulamentului (UE) 2019/452 al Parlamentului European și al Consiliului de stabilire a unui cadru pentru examinarea investițiilor străine directe în Uniune
                  1
                („regulamentul”) este de a face statele membre ale UE și Comisia mai conștiente de riscurile generate de anumite investiții străine directe („ISD”) care, în anumite circumstanțe, pot afecta securitatea sau ordinea publică în Uniune. 
            
            
               Articolele 6-11 din regulament stabilesc un mecanism de cooperare în cadrul căruia statele membre și Comisia fac schimb de informații și fac observații cu privire la investițiile străine directe care pot afecta securitatea sau ordinea publică în mai multe state membre. 
            
            
               Regulamentul vizează totodată sporirea gradului de sensibilizare cu privire la investițiile străine directe care afectează proiectele și programele de interes pentru Uniune. În acest scop, articolul 8 din regulament permite Comisiei să emită un aviz atunci când consideră că o ISD este de natură să afecteze proiecte sau programe de interes pentru Uniune din motive de securitate sau de ordine publică, care se transmite tuturor statelor membre. La articolul 8 alineatul (2) litera (c) se prevede că statul membru în care este planificată sau a fost realizată investiția străină directă ține cont în cel mai înalt grad de respectivul aviz și îi oferă Comisiei o explicație în cazul în care nu îi urmează avizul. 
            
            
               La articolul 8 alineatul (3) se prevede că proiectele și programele de interes pentru Uniune sunt cele în cazul cărora finanțările din partea Uniunii reprezintă o sumă substanțială sau o parte semnificativă sau cele care intră sub incidența dreptului Uniunii privind infrastructura critică, tehnologiile critice sau factorii de producție critici care sunt esențiali pentru securitate sau pentru ordinea publică. Lista proiectelor și programelor figurează în anexa la regulament. În temeiul articolului 8 alineatul (4), Comisia adoptă acte delegate pentru a modifica această listă.
            
            
               Având în vedere evoluțiile înregistrate de la actualizarea precedentă a anexei din 13 iulie 2020
                  2
               , inclusiv adoptarea cadrului financiar multianual pentru perioada 2021-2027
                  3
                (denumit în continuare „CFM 2021-2027”), au fost identificate următoarele proiecte și programe de interes pentru Uniune care îndeplinesc criteriile prevăzute la articolul 8 alineatul (3) și, prin urmare, se propune ca acestea să fie adăugate pe lista anexată la regulament.
            
            
               1.Programul spațial urmărește să asigure continuitatea investițiilor în activitățile spațiale ale UE, să încurajeze progresul științific și tehnic și să sprijine competitivitatea și capacitatea de inovare a industriei spațiale europene. Acesta reunește infrastructura existentă și garantează continuitatea și evoluția sistemului global de navigație prin satelit al UE (Galileo), a Serviciului european geostaționar mixt de navigare (EGNOS), precum și a Programului european de observare a Pământului (Copernicus), în mod accesibil și gratuit. În al doilea rând, programul vizează, de asemenea, dezvoltarea de noi componente de securitate, cum ar fi cunoașterea situației spațiale (SSA), care include o subcomponentă de supraveghere și urmărire spațială (SST) și noul serviciu de comunicare guvernamentală prin satelit (GOVSATCOM) pentru autoritățile Uniunii și ale statelor membre. În al treilea rând, promovează o industrie spațială puternică și inovatoare, de exemplu prin îmbunătățirea accesului întreprinderilor nou-înființate și al întreprinderilor mici și mijlocii (IMM-uri) din sectorul spațial la finanțarea de risc, prin facilitarea accesului la instalații de prelucrare și de testare sau prin promovarea certificării și standardizării. În al patrulea rând, el are ca obiectiv menținerea accesului autonom al UE la spațiu, de exemplu prin agregarea cererii UE de servicii de lansare și a investițiilor în tehnologii inovatoare, cum ar fi lansatoarele reutilizabile.
            
            
               2.Orizont Europa este principalul program de finanțare al Uniunii pentru cercetare și inovare și sprijină, printre altele, acțiuni esențiale pentru securitatea sau ordinea publică din Uniune. În cadrul punerii în aplicare a programului Orizont Europa, Uniunea poate intra în anumite forme de parteneriate public-privat și public-public, definite juridic. În ciuda faptului că sunt aliniate la obiectivele programului Orizont Europa și că, după cum se poate demonstra, sunt acoperite de acesta, parteneriatele menționate sunt instrumente distincte și cuprinzătoare, având un temei juridic individual în dreptul primar, și anume articolele 185 și 187 din TFUE. Pentru a se oferi securitate sporită, este oportun să se menționeze în mod expres parteneriatele care iau forma participării Uniunii la programele desfășurate de mai multe state membre, la instrumente precum întreprinderile comune sau la organisme precum Institutul European de Tehnologie.
            
            
               3.Programul pentru cercetare și formare al Euratom pentru perioada 2021-2025 sprijină activitățile de cercetare și formare în domeniul nuclear, punând accentul pe securitatea și siguranța nucleară, gestionarea deșeurilor radioactive și a combustibilului uzat, radioprotecția și energia de fuziune. El vizează, de asemenea, îmbunătățiri în domeniile educației, formării și accesului la infrastructurile de cercetare. În plus, el sprijină mobilitatea cercetătorilor în domeniul nuclear în cadrul acțiunilor Marie Skłodowska-Curie (MSCA) ale programului Orizont Europa. Programul utilizează aceleași instrumente și norme de participare ca Orizont Europa. El este limitat la 5 ani, și ar putea să fie prelungit cu 2 ani în 2025 pentru a se alinia la CFM 2021-2027.
            
            
               4.Mecanismul pentru interconectarea Europei finanțează proiecte-cheie în domeniul transporturilor, al tehnologiei digitale și al energiei. Obiectivul său este de a accelera investițiile în domeniul rețelelor transeuropene și de a mobiliza fonduri atât din sectorul public, cât și din cel privat, sporind în același timp securitatea juridică și respectând principiul neutralității tehnologice. În domeniul transporturilor, el promovează rețelele interconectate și multimodale pentru a dezvolta și moderniza infrastructura feroviară, rutieră, pentru căi navigabile interioare și maritimă, precum și mobilitatea în condiții de siguranță și securitate. De asemenea, el asigură faptul că, atunci când infrastructura este adaptată pentru a îmbunătăți mobilitatea militară pe teritoriul UE, aceasta este compatibilă cu dubla utilizare, răspunzând atât nevoilor civile, cât și celor militare. În sectorul energiei, programul urmărește să contribuie la consolidarea integrării pieței europene a energiei, îmbunătățind interoperabilitatea transfrontalieră și intersectorială a rețelelor energetice, facilitând decarbonizarea și asigurând siguranța alimentării cu energie. Sunt disponibile, de asemenea, finanțări pentru proiecte transfrontaliere în domeniul generării de energie din surse regenerabile. În domeniul conectivității digitale, sfera de aplicare a programului reflectă faptul că transformarea digitală a economiei și a societății în ansamblu depinde de accesul universal la rețele de mare și foarte mare capacitate fiabile și accesibile ca preț. Pentru a fi eligibil pentru sprijin, un proiect va trebui să contribuie la piața unică digitală și la obiectivele de conectivitate ale UE. 
            
            
               5.Programul Europa digitală este primul instrument financiar al UE al cărui obiectiv principal este să aducă tehnologiile digitale mai aproape de întreprinderi și cetățeni. Acesta oferă finanțare pentru proiecte din cinci domenii esențiale: supercalculul, inteligența artificială, securitatea cibernetică, competențele digitale avansate și asigurarea unei utilizări pe scară largă a tehnologiilor digitale la toate nivelurile economiei și societății. Programul este configurat pentru a elimina decalajul dintre cercetarea din domeniul tehnologiilor digitale și implementarea acestora și pentru a aduce rezultatele cercetării pe piață, în beneficiul cetățenilor și al întreprinderilor europene, în special al întreprinderilor mici și mijlocii. Investițiile din cadrul programului Europa digitală sprijină dublul obiectiv al Uniunii de realizare a tranziției verzi și a transformării digitale și consolidează reziliența, autonomia strategică deschisă și suveranitatea digitală a Uniunii. Acest program completează alte programe ale UE, cum ar fi programul Orizont Europa pentru cercetare și inovare și Mecanismul pentru interconectarea Europei pentru infrastructura digitală.
            
            
               6.Fondul european de apărare vizează să promoveze competitivitatea și capacitatea de inovare a bazei industriale și tehnologice europene de apărare, contribuind, astfel, la securitatea și autonomia strategică a UE. Obiectivul său este acela de a da un impuls programelor de cooperare și, prin sprijinirea activităților colaborative de cercetare și dezvoltare, să ofere stimulentele necesare pentru a impulsiona cooperarea în fiecare etapă a ciclului industrial. El se înscrie în continuarea celor două programe deja menționate în anexă, și anume Acțiunea pregătitoare privind cercetarea în materie de apărare și Programul european de dezvoltare industrială în domeniul apărării. În plus, vor exista legături strânse între fond și proiectele puse în aplicare în cadrul cooperării structurate permanente (PESCO) sub forma unei rate de finanțare mai mari care urmează să fie acordată proiectelor eligibile din cadrul PESCO.
            
            
               7.Programul „UE pentru sănătate” reprezintă unul dintre răspunsurile UE la pandemia de COVID-19, care a avut un impact major asupra personalului medical și de îngrijire, a pacienților și a sistemelor de sănătate din UE. Fiind cel mai mare program al UE în domeniul sănătății, scopul său vizează sporirea rezilienței sistemelor de sănătate pentru a face față amenințărilor transfrontaliere la adresa sănătății, cum ar fi COVID-19, și îmbunătățirea capacității de gestionare a crizelor și să asigure o mai bună pregătire pentru pandemii; îmbunătățirea disponibilității și a accesibilității, inclusiv ca preț, a medicamentelor și a dispozitivelor medicale, precum și a produselor necesare în situații de criză, în Uniune, și sprijinirea inovării în ceea ce privește astfel de produse; și promovarea transformării digitale.
            
            
               2.CONSULTĂRI ÎNAINTEA ADOPTĂRII ACTULUI
            
            
               În conformitate cu punctul 4 din Înțelegerea comună privind actele delegate dintre Parlamentul European, Consiliu și Comisia Europeană, au fost derulate consultări adecvate și transparente cu privire la prezentul act delegat, inclusiv la nivel de experți. Grupul de experți privind examinarea investițiilor străine directe în Uniunea Europeană a fost consultat.
            
            
               3.ELEMENTELE JURIDICE ALE ACTULUI DELEGAT
            
            
               Articolul 8 alineatul (3) din regulament împuternicește Comisia să adopte acte delegate pentru a modifica lista proiectelor și programelor de interes pentru Uniune.
            
            
               În anexa la regulament trebuie adăugate următoarele proiecte și programe:
            
         
         
            
               –Regulamentul (UE) 2021/696 al Parlamentului European și al Consiliului din 28 aprilie 2021 de instituire a Programului spațial al Uniunii și a Agenției Uniunii Europene pentru Programul spațial și de abrogare a Regulamentelor (UE) nr. 912/2010, (UE) nr. 1285/2013 și (UE) nr. 377/2014 și a Deciziei nr. 541/2014/UE.
            
            
               –Regulamentul (UE) 2021/695 al Parlamentului European și al Consiliului din 28 aprilie 2021 de instituire a programului-cadru pentru cercetare și inovare Orizont Europa, de stabilire a normelor sale de participare și de diseminare și de abrogare a Regulamentelor (UE) nr. 1290/2013 și (UE) nr. 1291/2013.
            
            
               –Regulamentul (EURATOM) 2021/765 al Consiliului din 10 mai 2021 de instituire a Programului pentru cercetare și formare al Comunității Europene a Energiei Atomice pentru perioada 2021-2025 de completare a Programului-cadru pentru cercetare și inovare Orizont Europa și de abrogare a Regulamentului (Euratom) 2018/1563.
            
            
               –Regulamentul (UE) 2021/1153 al Parlamentului European și al Consiliului din 7 iulie 2021 de instituire a Mecanismului pentru interconectarea Europei și de abrogare a Regulamentelor (UE) nr. 1316/2013 și (UE) nr. 283/2014.
            
            
               –Regulamentul (UE) 2021/694 al Parlamentului European și al Consiliului din 29 aprilie 2021 de instituire a programului „Europa digitală” și de abrogare a Deciziei (UE) 2015/2240.
            
            
               –Regulamentul (UE) 2021/697 al Parlamentului European și al Consiliului din 29 aprilie 2021 de instituire a Fondului european de apărare și de abrogare a Regulamentului (UE) 2018/1092.
            
            
               –Regulamentul (UE) 2021/522 al Parlamentului European și al Consiliului din 24 martie 2021 de instituire a unui program de acțiune a Uniunii în domeniul sănătății („programul «UE pentru sănătate»”) pentru perioada 2021-2027 și de abrogare a Regulamentului (UE) nr. 282/2014.
            
            
               REGULAMENTUL DELEGAT (UE) …/… AL COMISIEI
            
            
               din 29.9.2021
            
            
               de modificare a anexei la Regulamentul (UE) 2019/452 al Parlamentului European și al Consiliului de stabilire a unui cadru pentru examinarea investițiilor străine directe în Uniune
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2019/452 al Parlamentului European și al Consiliului din 19 martie 2019 de stabilire a unui cadru pentru examinarea investițiilor străine directe în Uniune
                  4
               , în special articolul 8 alineatul (4), 
            
            
               întrucât:
            
            
               (1)În temeiul articolului 8 alineatul (3) din Regulamentul (UE) 2019/452, proiectele sau programele de interes pentru Uniune trebuie să includă acele proiecte și programe în cazul cărora finanțările din partea Uniunii reprezintă o sumă substanțială sau o parte semnificativă sau pe cele care intră sub incidența dreptului Uniunii privind infrastructura critică, tehnologiile critice sau factorii de producție critici care sunt esențiali pentru securitate sau pentru ordinea publică. 
            
            
               (2)Lista proiectelor și a programelor de interes pentru Uniune menționate la articolul 8 alineatul (3) din Regulamentul (UE) 2019/452 este prevăzută în anexa la regulamentul respectiv.
            
            
               (3)Comisia a identificat o serie de alte proiecte și programe care sunt eligibile pentru a fi incluse în lista anexată la Regulamentul (UE) 2019/452. 
            
            
               (4)Programul spațial
                  5
                urmărește să asigure continuitatea investițiilor în activitățile spațiale ale Uniunii, să încurajeze progresul științific și tehnic și să sprijine competitivitatea și capacitatea de inovare a industriei spațiale a Uniunii. Acesta reunește infrastructura existentă și garantează continuitatea și evoluția sistemului global de navigație prin satelit al UE (Galileo), a Serviciului european geostaționar mixt de navigare (EGNOS), precum și a Programului european de observare a Pământului (Copernicus), în mod accesibil și gratuit. Programul vizează, de asemenea, dezvoltarea de noi componente de securitate, cum ar fi cunoașterea situației spațiale (SSA), care include o subcomponentă de supraveghere și urmărire spațială (SST) și noul serviciu de comunicare guvernamentală prin satelit pentru autoritățile Uniunii și ale statelor membre. Programul promovează o industrie spațială puternică și inovatoare și vizează menținerea accesului autonom al Uniunii la spațiu.
            
            
               (5)Orizont Europa
                  6
                este principalul program de finanțare al Uniunii pentru cercetare și inovare și sprijină, printre altele, acțiuni esențiale pentru securitatea sau ordinea publică din Uniune. 
            
            
               (6)Programul pentru cercetare și formare al Euratom pentru perioada 2021-2025
                  7
                sprijină activitățile de cercetare și formare în domeniul nuclear, cu accent pe securitatea și siguranța nucleară, gestionarea deșeurilor radioactive și a combustibilului uzat, radioprotecția și energia de fuziune. Acesta vizează, de asemenea, îmbunătățiri în domeniile educației, formării și accesului la infrastructurile de cercetare. 
            
         
         
            
               (7)Mecanismul pentru interconectarea Europei
                  8
                finanțează proiecte-cheie în domeniul transporturilor, al tehnologiei digitale și al energiei. Acțiunile sale pot oferi finanțare pentru infrastructura critică, fie ea fizică sau virtuală, și pentru tehnologiile critice.
            
            
               (8)Programul Europa digitală
                  9
                este primul instrument financiar al Uniunii al cărui obiectiv principal este aducerea tehnologiilor digitale la întreprinderi și cetățeni. Acest program oferă finanțare pentru proiecte în domenii care pot părea esențiale pentru securitatea sau ordinea publică din Uniune, cum ar fi supercalculul, inteligența artificială, securitatea cibernetică și competențele digitale avansate. 
            
            
               (9)Fondul european de apărare
                  10
                este menit a fi un instrument care să promoveze competitivitatea și capacitatea de inovare a bazei industriale și tehnologice de apărare a Uniunii, contribuind, astfel, la securitatea și autonomia strategică a Uniunii. 
            
            
               (10)Programul „UE pentru sănătate”
                  11
                reprezintă unul dintre răspunsurile UE la pandemia de COVID-19 și, prin urmare, joacă un rol important în asigurarea ordinii publice prin intermediul sănătății publice. Acesta urmărește să sporească reziliența sistemelor de sănătate pentru a face față amenințărilor transfrontaliere la adresa sănătății, cum ar fi COVID-19, și să îmbunătățească capacitatea de gestionare a crizelor și să asigure o mai bună pregătire pentru pandemii; îmbunătățirea disponibilității și a accesibilității, inclusiv ca preț, a medicamentelor și a dispozitivelor medicale, precum și a produselor necesare în situații de criză, în Uniune, și sprijinirea inovării în ceea ce privește astfel de produse; și promovarea transformării digitale.
            
            
               (11)Prin urmare, Regulamentul (UE) 2019/452 trebuie modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Anexa la Regulamentul (UE) 2019/452 se înlocuiește cu textul din anexa la prezentul regulament. 
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 29.9.2021
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 79I, 21.3.2019, p. 1.
               
               
                  
                     (2)
                  
                        Regulamentul delegat (UE) 2020/1298 al Comisiei din 13 iulie 2020 de modificare a anexei la Regulamentul (UE) 2019/452 al Parlamentului European și al Consiliului de stabilire a unui cadru pentru examinarea investițiilor străine directe în Uniune (JO L 304, 18.9.2020, p. 1).
               
               
                  
                     (3)
                  
                        Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027 (JO L 433 I, 22.12.2020, p. 11).
               
               
                  
                     (4)
                  
                        JO L 79I, 21.3.2019, p. 1.
               
               
                  
                     (5)
                  
                        Regulamentul (UE) 2021/696 al Parlamentului European și al Consiliului din 28 aprilie 2021 de instituire a Programului spațial al Uniunii și a Agenției Uniunii Europene pentru Programul spațial și de abrogare a Regulamentelor (UE) nr. 912/2010, (UE) nr. 1285/2013 și (UE) nr. 377/2014 și a Deciziei 541/2014/UE (JO L 170, 12.5.2021, p. 69).
               
               
                  
                     (6)
                  
                        Regulamentul (UE) 2021/695 al Parlamentului European și al Consiliului din 28 aprilie 2021 de instituire a programului-cadru pentru cercetare și inovare Orizont Europa, de stabilire a normelor sale de participare și de diseminare și de abrogare a Regulamentelor (UE) nr. 1290/2013 și (UE) nr. 1291/2013 (JO L 170, 12.5.2021, p. 1).
               
               
                  
                     (7)
                  
                        Regulamentul (Euratom) 2021/765 al Consiliului din 10 mai 2021 de instituire a Programului pentru cercetare și formare al Comunității Europene a Energiei Atomice pentru perioada 2021-2025 de completare a Programului-cadru pentru cercetare și inovare Orizont Europa și de abrogare a Regulamentului (Euratom) 2018/1563 (JO L 167I, 12.5.2021, p. 81).
               
               
                  
                     (8)
                  
                        Regulamentul (UE) 2021/1153 al Parlamentului European și al Consiliului din 7 iulie 2021 de instituire a Mecanismului pentru interconectarea Europei și de abrogare a Regulamentelor (UE) nr. 1316/2013 și (UE) nr. 283/2014 (JO L 249, 14.7.2021, p. 38-81).
               
               
                  
                     (9)
                  
                        Regulamentul (UE) 2021/694 al Parlamentului European și al Consiliului din 29 aprilie 2021 de instituire a programului „Europa digitală” și de abrogare a Deciziei (UE) 2015/2240 (JO L 166, 11.5.2021, p. 1).
               
               
                  
                     (10)
                  
                        Regulamentul (UE) 2021/697 al Parlamentului European și al Consiliului din 29 aprilie 2021 de instituire a Fondului european de apărare și de abrogare a Regulamentului (UE) 2018/1092 (JO L 170, 12.5.2021, p. 149).
               
               
                  
                     (11)
                  
                        Regulamentul (UE) 2021/522 al Parlamentului European și al Consiliului din 24 martie 2021 de instituire a unui program de acțiune a Uniunii în domeniul sănătății („programul «UE pentru sănătate»”) pentru perioada 2021-2027 și de abrogare a Regulamentului (UE) nr. 282/2014 (JO L 107, 26.3.2021, p. 1).
               
            
      
    ---documentbreak--- 
      
         
         
            
               ANEXĂ 
            
            
               „ANEXĂ
            
            
               Lista proiectelor sau programelor de interes pentru Uniune menționate la articolul 8 alineatul (3)
            
            
               1.Programele europene GNSS (Galileo și EGNOS)
                  1
               
            
            
               Regulamentul (UE) nr. 1285/2013 al Parlamentului European și al Consiliului din 11 decembrie 2013 privind punerea în aplicare și exploatarea sistemelor europene de radionavigație prin satelit și de abrogare a Regulamentului (CE) nr. 876/2002 al Consiliului și a Regulamentului (CE) nr. 683/2008 al Parlamentului European și al Consiliului (JO L 347, 20.12.2013, p. 1).
            
            
               2.Copernicus
                  2
               
            
            
               Regulamentul (UE) nr. 377/2014 al Parlamentului European și al Consiliului din 3 aprilie 2014 de instituire a programului Copernicus și de abrogare a Regulamentului (UE) nr. 911/2010 (JO L 122, 24.4.2014, p. 44).
            
            
               3.Acțiune pregătitoare privind pregătirea noului program de comunicare guvernamentală prin satelit (GOVSATCOM) al UE:
            
            
               Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012, în special articolul 58 alineatul (2) litera (b) (
               
                  JO L 193, 30.7.2018, p. 1
               
               ). 
            
            
               4.Programul spațial:
            
            
               Regulamentul (UE) 2021/696 al Parlamentului European și al Consiliului din 28 aprilie 2021 de instituire a Programului spațial al Uniunii și a Agenției Uniunii Europene pentru Programul spațial și de abrogare a Regulamentelor (UE) nr. 912/2010, (UE) nr. 1285/2013 și (UE) nr. 377/2014 și a Deciziei 541/2014/UE (JO L 170, 12.5.2021, p. 69).
            
            
               5.Orizont 2020, inclusiv programele de cercetare și dezvoltare în temeiul articolului 185 din TFUE, precum și întreprinderile comune sau orice altă structură înființată în temeiul articolului 187 din TFUE:
            
            
               Regulamentul (UE) nr. 1291/2013 al Parlamentului European și al Consiliului din 11 decembrie 2013 de instituire a Programului-cadru pentru cercetare și inovare (2014-2020) – Orizont 2020 și de abrogare a Deciziei nr. 1982/2006/CE (JO L 347, 20.12.2013, p. 104), inclusiv acțiunile pe care acesta le prevede cu privire la tehnologii generice esențiale precum inteligența artificială, robotica, semiconductorii și securitatea cibernetică.
            
            
               6.Orizont Europa, inclusiv programele de cercetare și dezvoltare în temeiul articolului 185 din TFUE, precum și întreprinderile comune sau orice altă structură înființată în temeiul articolului 187 din TFUE:
            
            
               Regulamentul (UE) 2021/695 al Parlamentului European și al Consiliului din 28 aprilie 2021 de instituire a Programului-cadru pentru cercetare și inovare Orizont Europa și de stabilire a normelor sale de participare și de diseminare și de abrogare a Regulamentelor (UE) nr. 1290/2013 și (UE) nr. 1291/2013 (JO L 170, 12.5.2021, p. 1).
            
            
               7.Programul pentru cercetare și formare al Euratom (2021-2025):
            
            
               Regulamentul (Euratom) 2021/765 al Consiliului din 10 mai 2021 de instituire a Programului pentru cercetare și formare al Comunității Europene a Energiei Atomice pentru perioada 2021-2025 de completare a Programului-cadru pentru cercetare și inovare Orizont Europa și de abrogare a Regulamentului (Euratom) 2018/1563 (JO L 167I, 12.5.2021, p. 81).
            
            
               8.Rețelele transeuropene de transport (TEN-T):
            
            
               Regulamentul (UE) nr. 1315/2013 al Parlamentului European și al Consiliului din 11 decembrie 2013 privind orientările Uniunii pentru dezvoltarea rețelei transeuropene de transport și de abrogare a Deciziei nr. 661/2010/UE (JO L 348, 20.12.2013, p. 1).
            
         
         
            
               9.Rețelele transeuropene de energie (TEN-E):
            
            
               Regulamentul (UE) nr. 347/2013 al Parlamentului European și al Consiliului din 17 aprilie 2013 privind liniile directoare pentru infrastructurile energetice transeuropene, de abrogare a Deciziei nr. 1364/2006/CE și de modificare a Regulamentelor (CE) nr. 713/2009, (CE) nr. 714/2009 și (CE) nr. 715/2009 (JO L 115, 25.4.2013, p. 39).
            
            
               10.Rețelele transeuropene de telecomunicații
                  3
               :
            
            
               Regulamentul (UE) nr. 283/2014 al Parlamentului European și al Consiliului din 11 martie 2014 privind o serie de orientări pentru rețelele transeuropene din domeniul infrastructurii de telecomunicații și de abrogare a Deciziei nr. 1336/97/CE (JO L 86, 21.3.2014, p. 14).
            
            
               11.Mecanismul pentru interconectarea Europei:
            
            
               Regulamentul (UE) 2021/1153 al Parlamentului European și al Consiliului din 7 iulie 2021 de instituire a Mecanismului pentru interconectarea Europei și de abrogare a Regulamentelor (UE) nr. 1316/2013 și (UE) nr. 283/2014 (JO L 249, 14.7.2021, p. 38).
            
            
               12.Programul Europa digitală:
            
            
               Regulamentul (UE) 2021/694 al Parlamentului European și al Consiliului din 29 aprilie 2021 de instituire a programului „Europa digitală” și de abrogare a Deciziei (UE) 2015/2240 ( JO L 166, 11.5.2021, p. 1).
            
            
               13.Programul european de dezvoltare industrială în domeniul apărării:
            
            
               Regulamentul (UE) 2018/1092 al Parlamentului European și al Consiliului din 18 iulie 2018 de instituire a Programului european de dezvoltare industrială în domeniul apărării pentru sprijinirea competitivității și a capacității de inovare a industriei de apărare a Uniunii (JO L 200, 7.8.2018, p. 30).
            
            
               14.Acțiunea pregătitoare privind cercetarea în materie de apărare:
            
            
               Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei 541/2014/UE și de abrogare a Regulamentului (UE, Euratom) nr. 966/2012, în special articolul 58 alineatul (2) litera (b) (JO L 193, 30.7.2018, p. 1).
            
            
               15.Fondul european de apărare:
            
            
               Regulamentul (UE) 2021/697 al Parlamentului European și al Consiliului din 29 aprilie 2021 de instituire a Fondului european de apărare și de abrogare a Regulamentului (UE) 2018/1092 (JO L 170, 12.5.2021, p. 149).
            
            
               16.Cooperarea structurată permanentă (PESCO):
            
            
               Decizia (PESC) 2018/340 a Consiliului din 6 martie 2018 de stabilire a listei de proiecte care urmează să fie dezvoltate în cadrul PESCO (JO L 65, 8.3.2018, p. 24).
            
            
               Decizia (PESC) 2018/1797 a Consiliului din 19 noiembrie 2018 de modificare și de actualizare a Deciziei (PESC) 2018/340 de stabilire a listei de proiecte care urmează să fie dezvoltate în cadrul PESCO (JO L 294, 21.11.2018, p. 18).
            
            
               Decizia (PESC) 2019/1909 a Consiliului din 12 noiembrie 2019 de modificare și actualizare a Deciziei (PESC) 2018/340 de stabilire a listei de proiecte care urmează să fie dezvoltate în cadrul PESCO (JO L 293, 14.11.2019, p. 113).
            
            
               17.Întreprinderea comună europeană pentru ITER:
            
            
               Decizia (Euratom) 2007/198 a Consiliului din 27 martie 2007 de înființare a întreprinderii comune europene pentru ITER și pentru dezvoltarea energiei de fuziune, cu oferirea unor avantaje conexe (JO L 90, 30.3.2007, p. 58).
            
         
         
            
               18.Programul „UE pentru sănătate” (EU4Health):
            
            
               Regulamentul (UE) 2021/522 al Parlamentului European și al Consiliului din 24 martie 2021 de instituire a unui program de acțiune a Uniunii în domeniul sănătății („programul «UE pentru sănătate»”) pentru perioada 2021-2027 și de abrogare a Regulamentului (UE) nr. 282/2014 ( JO L 107, 26.3.2021, p. 1).”
            
         
         
            
                  
                     (1)
                  
                        Regulamentul (UE) nr. 1285/2013 este menținut în prezenta anexă, având în vedere articolul 110 alineatul (1) din Regulamentul (UE) 2021/696. 
               
               
                  
                     (2)
                  
                        Regulamentul (UE) nr. 377/2014 este menținut în prezenta anexă, având în vedere articolul 110 alineatul (1) din Regulamentul (UE) 2021/696.
               
               
                  
                     (3)
                  
                        Regulamentul (UE) nr. 283/2014 este menținut în prezenta anexă având în vedere articolul 27 alineatul (2) din Regulamentul (UE) 2021/1153 de instituire a Mecanismului pentru interconectarea Europei și de abrogare a Regulamentelor (UE) nr. 1316/2013 și (UE) nr. 283/2014.